钦定古今图书集成/明伦汇编/氏族典/第146卷 > 孙玚
## 钦定古今图书集成/明伦汇编/氏族典/第146卷 > 孙玚

按《陈书孙玚传》，“玚字德琏，吴郡吴人也。祖文惠，齐越
骑校尉、清远太守。父循道，梁中散大夫，以雅素知名。
玚少倜傥，好谋略，博涉经史，尤便书翰。起家梁轻车
临川嗣王行参军，累迁为安西邵陵王水曹中兵参
军事。王出镇郢州，玚尽室随府，甚被赏遇。太清之难，
授假节、宣猛将军、军主。王僧辩之讨侯景也，王琳表”
荐为戎昭将军、宜都太守。从战有功，除员外散骑常
侍，封富阳县侯。寻授假节、雄信将军、衡阳内史，未及
之官，仍迁衡州平南府司马。破黄洞蛮贼有功，除东
莞太守，行广州刺史，寻除智武将军、监湘州事。敬帝
嗣位，授持节、仁威将军、巴州刺史。高祖受禅，征玚为
太府卿，加通直散骑常侍。及王琳入寇，以玚为使持
节、散骑常侍、都督郢荆巴武湘五州诸军事、安西将
军、郢州刺史，总留府之任。天嘉元年，授使持节、散骑常侍、安南将军、湘州刺史，封定襄县侯。玚请入朝，征
为散骑常侍、中领军。未拜，仍改授持节、安东将军、吴
郡太守。秩满，征拜散骑常侍、中护军。留异之反东阳，
诏玚督舟师进讨。异平，迁镇右将军。顷之，出为使持
节、安东将军、建安太守。光大中，以公事免。寻起为通
直散骑常侍。太建四年，授都督荆信二州诸军事、安
西将军、荆州刺史，出镇公安玚，增修城池，怀服边远。
居职六年，又以事免。更为通直散骑常侍。及吴明彻
军败吕梁，授使持节、督缘江水陆诸军事、镇西将军。
寻授散骑常侍、都督荆郢巴武湘五州诸军事、郢州
刺史。十二年，坐疆场交通抵罪。后主嗣位，复除通直
散骑常侍，兼起部尚书，寻除中护军，复爵邑，入为度
支尚书，领步兵校尉。俄加散骑常侍，迁侍中、祠部尚
书。又为五兵尚书，领右军将军。祯明元年卒官，时年
七十二。赠护军将军，谥曰桓。子玚，事亲以孝闻，于诸
弟甚笃睦。性通泰，有财物散之亲友，其自居处，颇失
于奢豪。玚二十一子，咸有父风。世子让早卒。第二子
训，颇知名，历临湘令、直阁将军、高唐太守，陈亡入隋。